八月辛醜，以晏殊為樞密副使。丙午，晏殊參知政事。甲寅，以楊崇勳為樞密副使。辛酉，授唃廝囉為甯遠大將軍、愛州團練使。壬戌，大內火，延八殿。癸亥，移禦延福宮。甲子，以呂夷簡為修內使。乙丑，詔群臣直言闕失。丁卯，大赦。
十一月甲戌，以修內成，恭謝天地于天安殿，謁太廟，大赦，改元，百官進秩，優賞諸軍。是日還宮。己卯，冬至，率百官賀皇太后于文德殿，禦天安殿受朝。壬辰，延州言夏王趙德明卒。癸巳，以德明子元昊為定難軍節度使、西平王。十二月壬寅，以楊崇勳為樞密使。戊午，詔獲劫盜者奏裁，毋擅殺。壬戌，西北有蒼白氣亙天。是歲，京東、淮南、江東饑。
三月庚午，加恩百官。丁亥，祈雨於會靈觀、上清宮、景德開寶寺。庚寅，以皇太后不豫，大赦，除常赦所不原者。乾興以來貶死者複官，謫者內徙。甲午，皇太后崩，遺詔尊皇太妃為皇太后。呂夷簡為山陵使。
夏四月丙申朔，出大行皇太后遺留物賜近臣。壬寅，追尊宸妃李氏為皇太后，至是帝始知為宸妃所生。甲辰，以大行皇太后山陵五使並兼追尊皇太后園陵使。戊申，聽政於崇政殿西廂。己酉，罷乾元節上壽。壬子，詔臣僚、宗戚、命婦毋得以進獻祈恩澤，及緣親戚通表章。罷創修寺觀。帝始親政，裁抑僥倖，中外大悅。癸醜，召還宋綬、范仲淹。丙辰，內侍江德明等並坐交通請謁黜。己未，呂夷簡、張耆、夏竦、陳堯佐、范雍、趙稹、晏殊皆罷。以張士遜為昭文館大學士，李迪同中書門下平章事、集賢殿大學士，王隨參知政事，李諮為樞密副使，王德用簽書樞密院事。壬戌，禦紫宸殿，以張士遜為山陵使兼園陵使。癸亥，上大行太后諡曰莊獻明肅，追尊宸妃李氏為皇太后，諡曰莊懿。
秋七月丁醜，詔知耀州富平縣事張龜年增秩再任，以其治行風告天下。戊子，詔以蝗旱，去尊號「睿聖文武」四字，以告天地宗廟，仍令中外直言闕政。
冬十月癸巳朔，太白犯南斗。甲午，禁登州民採金。丁酉，祔葬莊獻明肅皇太后、莊懿皇太后于永定陵。甲辰，詔以兩川歲貢綾錦羅綺紗，以三之二易為糸由絹，供軍須。己酉，祔莊獻明肅太后、莊懿太后神主于奉慈廟。癸醜，下德音，降東、西京囚罪一等，徒以下釋之。緣二太后陵應奉民戶，免租賦科役有差。丙辰，贈周王祐為皇太子。戊午，張士遜、楊崇勳罷，以呂夷簡為門下侍郎、同中書門下平章事、昭文館大學士，王曙為樞密使，王德用為樞密副使，宋綬參知政事，蔡齊為樞密副使。
十一月癸亥朔，薛奎罷。詔增宗室奉。太白犯南斗。乙丑，追冊美人張氏為皇后。甲戌，贈寇准為中書令。十二月丙申，複置提點刑獄。丁酉，詔諸路轉運使、副，歲遍曆所部，仍令州軍具所至月日以聞。甲辰，以京東饑，出內藏絹二十萬代其民歲輸。乙巳，詔修周廟。丁未，詔台官非中丞、知雜保薦者勿任。戊申，出宮人二百。乙卯，廢皇后郭氏為淨妃、玉京沖妙仙師，居長寧宮。禦史中丞孔道輔率諫官、禦史，大呼殿門請對，詔宰相告以皇后當廢狀。丙辰，出道輔及諫官范仲淹，仍詔台諫自今毋相率請對。丁巳，詔明年改元。禁邊臣增置堡砦。是歲，畿內、京東西、河北、河東、陝西蝗，淮南、江東、兩川饑，遣使安撫，除民租。注輦國來貢。
景祐元年春正月甲子，發江、淮漕米振京東饑民。丙寅，詔開封府界諸縣作糜粥以濟饑民，諸災傷州軍亦如之。戊辰，詔三司鑄景祐元寶錢。甲戌，詔執政大臣議兵農可更制者以聞。詔募民掘蝗種，給菽米。癸未，詔禮部所試舉人十取其二，進士三舉、諸科五舉嘗經殿試，進士五舉年五十、諸科六舉年六十，及曾經先朝禦試者，皆以名聞。甲申，淮南饑，出內藏絹二十萬代其民歲輸。丁亥，置崇政殿說書。庚寅，詔停淮南上供一年。
二月乙未，罷書判拔萃科。辛醜，詔禮部貢院：諸科舉人七舉者，不限年，並許特奏名。甲辰，權減江、淮漕米二百萬石。戊申，詔麟、府州振蕃、漢饑民。
秋七月丙申，賜壽州下蔡縣被溺之家錢有差。己亥，樞密使王曙加同平章事。辛醜，詔文武提刑毋得互相薦論。壬子，詔轉運使與長吏，舉所部官專領常平倉粟。甲寅，河決澶州橫隴埽。
九月壬辰，百官請只日御前殿，如先帝故事，詔可。丁酉，帝康復，禦正殿，複常膳。甲辰，詔立皇后曹氏。丙午，熒惑犯南斗。
十一月己醜，冊曹氏為皇后。癸醜，作《大安》之曲以饗聖祖。十二月癸酉，賜西平王趙元昊佛經。是歲，南平王李德政獻馴象二，詔還之。開封府、淄州蝗。
二月戊午，禦延福宮觀大樂。癸亥，舊給事資善堂者皆推恩。戊辰，李迪罷，以王曾為門下侍郎、同中書門下平章事、集賢殿大學士，王隨、李諮知樞密院事，蔡齊、盛度參知政事，王德用、韓億同知樞密院事。
五月甲午，ＯＤ、獠寇雷、化州，詔桂、廣會兵討之。丙申，錄系囚。庚子，議太祖、太宗、真宗廟並萬世不遷。南郊升侑上帝，以太祖定配，二宗迭配。丙午，降天下系囚罪一等，杖以下釋之。丁未，廣西言鎮寧州蠻入寇。
三年春正月壬辰，追複郭氏為皇后。丁酉，葬皇后郭氏。
三月癸巳，複商賈以見錢算請官茶法。乙未，觀新定鐘律。戊戌，詔兩省、卿監、刺史、閣門以上致仕，給奉如分司官，長吏歲時勞賜之。改維州為威州。夏五月庚辰，購求館閣逸書。丙申，錄系囚。丙戌，天章閣待制范仲淹坐譏刺大臣，落職知饒州。集賢校理餘靖、館閣校勘尹洙、歐陽修並落職補外。詔戒百官越職言事。
六月乙亥，杭州江潮壞堤，遣使致祭。戊子，出《神武秘略》賜邊臣。己醜，奉安太祖禦容于揚州建隆寺。
二月壬申，詔複日御前殿。甲午，安化蠻寇宜、融州。
八月丁卯，複淮南、江、浙、荊湖制置發運使。庚辰，熒惑犯南斗。
十一月甲辰，詔廣西鈐轄進兵討安化蠻。乙巳，詔宜、融州民嘗從軍役者，免今夏稅，運糧者免其半。戊申，朝饗景靈宮。己酉，饗太廟及奉慈廟。庚戌，祀天地於圜丘，大赦，改元。百官上尊號曰寶元體天法道欽文聰武聖神孝德皇帝。乙卯，複奏舉縣令法。王曾薨。十二月癸亥朔，加恩百官。甲子，京師地震。丙寅，鄜延路言趙元昊反。甲戌，禁邊人與元昊互市。己卯，奉甯軍節度使、知永興軍夏竦兼涇原、秦鳳路安撫使，振武軍節度使、知延州範雍兼鄜延、環慶路安撫使。是歲，達州大水，黎州蠻來貢。
六月壬戌，詔省浮費，自乘輿服禦及宮掖所須，宜從簡約，若吏兵祿賜，毋概行裁減。戊辰，詔諸致仕官嘗犯贓者，毋推恩子孫。丁醜，益州火，焚廬舍三千余區。壬午，削趙元昊官爵，除屬籍。
十一月戊子朔，出內庫珠，易緡錢三十萬糴邊儲。丁酉，盛度、程琳罷，出禦史中丞孔道輔。壬寅，以王鬷知樞密院事，宋庠參知政事。十二月庚申，詔審刑院、大理寺、刑部毋通賓客。壬申，詔：「禦史闕員，朕自擇舉。」是歲，曹、濮、單州蝗。
二月丁亥，以夏守贇為宣徽南院使、陝西馬步軍都總管、經略安撫使。詔潼關設備。辛卯，月、太白俱犯昴。壬辰，夏守贇兼沿邊招討使。出內藏緡錢十萬賜戍邊禁兵之家。知制誥韓琦安撫陝西。白氣如繩貫日。甲午，括畿內、京東西、淮南、陝西馬。丙申，詔諸路轉運使、提刑訪知邊事者以聞。丁酉，詔樞密院同宰臣議邊事。辛醜，出內藏緡錢八十萬付陝西市糴軍儲。丙午，德音：釋延州、保安軍流以下罪，寇所攻掠地除今夏稅，戍兵及戰死者賜其家緡錢。是日改元，去尊號「寶元」字，許中外臣庶上封章言事。丁未，詔陝西量民力，蠲所科芻糧。癸醜，降范雍為尚書吏部侍郎、知安州。甲寅，出內庫珠償民馬直。
三月丙辰，詔大臣條陝西攻守策。癸亥，命韓琦治陝西城池。乙丑，閱虎翼軍習戰。辛未，詔延州錄戰沒軍士子孫，月給糧。丙子，大風，晝暝，是夜有黑氣長數丈，見東南。丁醜，罷大宴。詔中外言闕政。戊寅，王鬷、陳執中、張觀罷，以晏殊、宋綬知樞密院事，王貽永同知樞密院事。詔按察官舉才堪將帥者。庚辰，詔參知政事同議邊事。辛巳，德音：降天下囚罪一等，徒以下釋之。賜京師、河北、陝西、河東諸軍緡錢，蠲陝西夏稅十之二，減河東所科粟。
夏四月丙戌，省陝西沿邊堡砦。癸巳，詔諸戍邊軍月遣內侍存問其家，病致醫藥，死為斂葬之。甲午，遣使籍陝西強壯軍。乙未，契丹國母複遣使來賀乾元節。乙巳，增補河北強壯軍。丙午，鄜延路兵馬都監黃德和坐棄軍要斬。丁未，贈劉平、石元孫官，錄其子孫。辛亥，築延州金明栲栳砦。